1Avafalisayo vapulike ulwa Yesu iva na avanyigendo wolofu nukubatisa ukulutila Yohane. ( 2Neke umwene Yesu siabatisigi pesi avanyigendo vakwe.) 3Aveipulika iso ahesile ku Yudaya nu kubita kangi mbaka ku Galilaya. 4Nave lwelumuvaje ukukola bahagati pa Samaliya. 5Swe ifika mu Samaliya mu boma iyitambulwa Sikali pipi na umugunda gwa Yakobo gwe alamupelye umwanakwe, Yosefu. 6Na ipo pepina kisima cha Yakobo, neke pakuva Yesu alafuluge nu lugendo lwakwe, ateng'eme palubali pa kisima na ikivalilo che cha mutanda pamunyi. 7Swe akusa Umung'inetu yumwi Umusamaliya kukunega ululenga. Neke Yesu amutigile, “Mele ululenga nywe.” ( 8Pakuva avanyigendo vakwe vevahele kuboma mukugula ichakulya.) 9Ndawe Umung'inetu Umusamaliya amulongelige, “Luve ndawuli veve ve Muyudaya; ukusuka nene nde mung'inetu nde Musamaliya?” (Pakuva Avayudaya sivahangigi ifinu fyawo na Avasamaliya ndawe ifinegelo fya ululenga.) 10Yesu swe akumulongela, “Nda uke uve ukulukagula ikipelwa cha Nguluvi nave ye nani yakukulongela: ‘Mele ululenga nywe,’ uke ukumusuka umwene na ake akupela ululenga ulunya wumi. 11Umung'inetu neke amulongele, “Mulugu wimugaya kinu chakunegela na ikisima kitaali, lino uluwona kwi ululenga ulunya wumi? 12Mbi veve wimuvina ukulutila ukukwetu Yakobo yeatupelye ikisima iki, neke na yumwene anywe ululenga lwa kiki na avanakwe na ifikwamilwa fyakwe?” 13Yesu amutige, “Yeyeanywesaga ululenga ulu akeluka kangi. 14Neke yeyeanywesaga ululenga lwe ndimupela nene sisaakeluka kangi nda. Pakuva ululenga lwe ndimupela luva mufwilo gwa lulenga mugati mwakwe ulwileta uwumi wa mbepali.” 15Umung'inetu yula neke amulongele, “Mulugu, mele ululenga ulo sambi ndemwe ukukeluka kangi ndemwe ukusa ipa kukunega.” 16Yesu pamupitule, “Bite, ukamukemele uvako wuse nave ipa.” 17Umung'inetu yula neke amupitule, “Ndimugaya munu.” Neke Yesu amulongele, “Ulonje mumwene wimugaya munu. 18Pakuva ukave na vagosi vahanu nave ye winave lino simugosi vako, ipo ulonje mumwene.” 19Umung'inetu yula amulonje, “Mulugu, ndiwona veve wimuvisi. 20Avakukwetu vifunyige mukidunda iki, na nyenye mwitigilaga ulwa uko ku Yelusalemu pepono pepatuvaje ukwifunya.” 21Yesu pamulongele, “Yuva ufuuwage ikivalilo kikusa chesisamwifunya kwa Dada mukidunda iki nambi ku Yelusalemu. 22Nyenye mwikwifunyaga kwa chesimukiseli, hwehwe twakwifunya kwa che tukisele pakuva uwupoki wihuma kwa Avayudaya. 23Neke ikivalilo kikusa na yilino kifikite kwa avanyakwifunya nachene vifunya kwa Dada mu Muhe na mu wanachene. Pakuva Dada akuvasaka avanu avakumusunyalila ndahihyo. 24Nguluvi Muhe, na avanyakwifunya kulu mwene luvaje ukwifunya mu Muhe na muwanachene.” 25Umung'inetu swe akumulongela, “Ngulukagula ulwa akusa Mesiya yeitambulwa Kilisito nave peasile umwene atulagila ing'ani mbesili.” 26Swe Yesu akumulongela, “Nene yendilongana na veve ye nene.” 27Ulusika ulo avanyigendo va Yesu vave vipiluka, neke vasasavale ulwa pevawene ulwa Yesu ilongana na umung'inetu. Neke sikwali yeatige kulu mung'inetu: “Wisaka kiki?” Nambi kumuwusa Yesu, “Ulwa mbi ndawuli wilongana na umung'inetu?” 28Swe umung'inetu yula akukileka ikisilo chakwe nu kubita ku boma kukuvalongela avanu. 29“Muse mulave umunu yeandonje ing'ani mbesili sengapigite! Nye! Napo uyu ava ye Kilisito Mesiya?” 30Neke avanu vahume muboma vabite kwa Yesu. 31Ulusika ulo avanyigendo vamusukite vitigila, “Labi, lye.” 32Neke avalongele, “Nene ndina ichakulya chesimukiseli nyenye.” 33Neke avanyigendo vakwe pevilonganze, “Ndawuli kuva kwina munu yeamuletye ichakulya?” 34Yesu neke pavalongele, “Ichakulya changu che iki mige cheinogelwa yeasindike ngasinde ikipigo chakwe. 35Nyenye simwamwitigila: ‘Pegike myesi gitayi ukubeta imbeto!’ Lavage nene nguvalongela mukang'ule amiho genyu mulave imigunda ulwa isanga yeyifikite ukubetwa. 36Nave umunyakubeta akwanukila amahombo nu kukong'asa amaveleko ga uwumi wa mbepali sambi umunyakuvyala na umunyakubeta vahekelele pamwi. 37Pakuva ululongwa ulo lwalwiva lwa nachene, ‘Uyumwi aivyala neke uyungi abete.’ 38Nene ngavatumite mukabete imbeto yesimwagudi, avamwi vagudite nayi nyenye muhanzile uwinome wa ulugudo lwawo.” 39Na mu boma yila Avasamaliya wolofu vamufuuvitwe uluhuma mu lukani lwa umung'inetu yula yeolelye ulwa andonje: “Ng'ani mbesili sengapigite.” 40Vave Avasamaliya vakumubitila vamusukite ikale ukwawo, swe akwikala uko filo fivili. 41Avanu wongeleche wolofu ukufuuwa uluhuma mulukani lwakwe. 42Neke pevamulongele umung'inetu yula, “Ino twifuuwa, si kwa uwimila ulukani lwako nda. Pakuva twipuliche yihwehwe kangi tukulukagula ulwa nachene uyu ye mwene Umupoki va ing'i.” 43Peikalite ifilo ifivili Yesu ahesile pala nu kubita ku Galilaya. 44Pakuva yumwene Yesu ilonje ulwa, “Umuvisi mugaya lulumbo mung'i yakwe yumwene.” 45Ave ifika ku Galilaya, Avagalilaya vamwanuche. Pakuva vasiwene ing'ani mbesili seapigite ku Yelusalemu pa luhekelelo pakuva iwo nawo vevahele kuluhekelelo. 46Swe ifika kangi ku Kana ya ku Galilaya, kula kweeapitwe ululenga luve difayi. Na pala pepina umunu uyumwi umunzagila yeeina umwanakwe umutamwa uko ku Kapelenaumu. 47Uyo ave ipulika ulwa Yesu asile uluhuma ku Yudaya mbaka ku Galilaya amubitye nu kumusuka asulunuke kukumuponia umwanakwe, pakuva alatimbite. 48Swe Yesu akumulongela, “Pesimufiweni ifilagilo nu wuhulo sisamufuuwa nangi.” 49Umunzagila amulonje, “Mulugu tubite wesialafwa umwanangu.” 50Neke Yesu amulongele, “Bitage umwanako mumi.” Umunu yula afuuvitwe ulukani lula lwalongilwe na Yesu nave swe ibitaga. 51Nave peabitige avakami vakwe vamutang'anie vitigila umwanakwe mumi. 52Swe akuvawusa ikivalilo pavangige ukuva kiba nawo neke vamulongele, “Igolo, pa kivalilo cha mufung'ati pamunyi, imbungo yikamulesile.” 53Swe udade akwiwuka ulwa chekivalilo pakalongeligwe na Yesu: “Umwanako mumi.” Swe ifuuwa umwene na mbevali avamukaye yakwe. 54Icho che kilagilo cha kavili cheapigite Yesu peahumite ku Yudaya kufika ku Galilaya.
Copyright
Learn More
bem_Latn zho_Hant eng_Latn